Soektog na vermiste ma lei tot gru-vondsAnnetjie Stassen. Foto: Verskaf Die soektog na Annetjie Stassen, ŉ 78-jarige vrou van Kempton Park aan die Oos-Rand wat verlede week as vermis aangemeld is, het ná ŉ vier dae lange speurtog tragies ten einde geloop. Kapt. Jethro Mtshali, woordvoerder van die Kempton Park-polisie, het Maandag aan Maroela Media gesê ná ŉ intense ondersoek en ondervraging van haar moontlike moordenaars, het hulle Vrydag onder druk geknak en het die vermistepersone-saak ŉ moordsaak geword. Mtshali het gesê [Anna Dorothea Wilhelmina] Stassen is Donderdag deur haar vriende as vermis aangemeld nadat hulle bekommerd oor haar was aangesien hulle sedert Maandag niks van haar gehoor het nie. Sy was ŉ diabeet en het nie haar medikasie by haar gehad nie. Stassen het haar huis met haar 43-jarige seun en dié se 31-jarige vriendin gedeel. “Die polisie het die ondersoek by haar huis begin. Die seun het beweer dat hy nie weet waar sy ma is nie. Hy het aanvanklik gesê ŉ motor het haar vroeër kom oplaai, maar hy het nooit sy ma as vermis aangemeld nie,” het Mtshali gesê. Mtshali het gesê die polisie het vermoed iets is nie pluis met die seun en sy vriendin se verklarings nie. Hulle het dus die ondersoek versterk en op verdoemende bewyse afgekom wat hulle met Stassen se verdwyning kon verbind. “Die paartjie het Vrydag uiteindelik onder druk geswig en erken dat hulle haar vermoor het. Hulle is dadelik in hegtenis geneem,” het Mtshali bygevoeg. “Die verdagtes kon nie vir die polisie sê waar die vrou se liggaam gestort is nie en het gesê hulle kan nie onthou nie. Albei het gedurende aanhouding en ondervraging verskeie plekke genoem, waaronder ŉ dam in Mpumalanga, Marble Hall asook Bronkhorstspruit.” Die polisie het hul kollegas in dié gebiede in kennis gestel en ŉ uitgebreide soektog na haar liggaam is van stapel gestuur. “Die polisie se soektog in die dam in Mpumalanga het niks opgelewer nie. Die deurbraak is Sondag gemaak toe ŉ groep vroue, wat ná ŉ kerkdiens teruggestap het huis toe, op haar liggaam in ŉ veld in Bronkhorstspruit afgekom het.” Stassen is vermoedelik doodgeslaan. Haar vriende het reeds haar liggaam uitgeken. Die verdagtes sal na verwagting Maandag in die Kempton Park-streekhof verskyn, waarna hul name bekend gemaak mag word. Lees die opvolgberig hier: Ma glo deur seun vermoor: ‘Sy was ontsettend lief vir hom’